**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.06.2022, ora 08.00 – 23.06.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.06.2022, ora 07.00**

**RÂURI**

**Debitele au fost în general staționare.**

Creșteri izolate de niveluri și debite ca urmare a precipitațiilor slabe sub formă de aversă căzute în interval s-au înregistrat pe unele râuri mici din Banat.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Iza, Tur, Someș, Crasna, Barcău, Crișuri, Mureș, Bega, Bistra, Moravița, Caraș, Nera, Cerna, Olt, Siret (exceptând cursurile superioare ale Buzăului și Trotușului), Prut, bazinul superior al Argeșului și cursul superior și inferior al Timișului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice Caraș, Nera, bazinele superioare ale Timișului, Bârzavei și Cernei, unde vor fi în creștere ca urmare a precipitațiilor prognozate și propagării.

Sunt posibile creșteri de niveluri și debite și pe alte râuri din sudul și sud-vestul țării ca urmare a precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 22-23.06.2022 **a fost** **în scădere, având valoarea de 3400 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scӑdere.

**Debitul la intrarea în ţară** (secţiunea Baziaş) **va fi** **în scădere (3300 m3/s).**

În aval de Porțile de Fier debitele vor fi în scădere.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 24.0 mc/s;

-r. Dâmbovița: ac. Văcărești: 7 mc/s;

-CA2: 2.0 mc/s;

-Deriv. Mircea Vodă: 1,2 mc/s.

**A.B.A. Crişuri**

Debitul râului Barcău în secţiunea Nuşfalău este de 0.41 mc/s.

Debitul râului Crişul Alb în secţiunea Crişcior este 0.43 mc/s.

**A.B.A. Jiu**

Începând cu data de 17.05.2022 a fost oprită alimentarea cu apă a conductei de aducțiune Priza Câmpu lui Neag (Buta)- Baraj Valea de Pești pentru efectuarea lucrărilor de înlocuire a acesteia.

**A.B.A. Mureş**

În data de 23.06.2022, începând cu ora 06:00, ApaProd Hunedoara a trecut la alimentarea cu apă din acumularea Cinciș în vederea remedierii avariei pe sursa principală de alimentare cu apă Hobița/ r. Bărbat.

**2.** **Situaţia meteorologică în intervalul 22.06.2022, ora 08.00 –23.06.2022, ora 06.00**

**În ţară** vremea a fost călduroasă pe alocuri în regiunile sudice, iar în restul zonelor valorile termice s-au situat în marea lor majoritate în jurul celor normale datei. Cerul a fost variabil, cu înnorări temporare și averse slabe, ziua izolat în nord-est, iar noaptea local în sud-vest. Vântul a suflat slab și moderat, cu intensificări în prima parte a intervalului în cea mai mare parte a Moldovei, în sud-vestul Transilvaniei, în Carpații de Curbură și local în Carpații Meridionali, unde rafalele au fost în general de 55...75 km/h, în timp ce în restul regiunilor local s-au înregistrat viteze de 45...55 km/h. În zona înaltă a Carpaților Meridionali rafalele au depășit 80 km/h. Temperaturile maxime au fost cuprinse între 21 de grade la Toplița, Joseni și Întorsura Buzăului și 32 de grade la Slatina și Alexandria, iar la ora 06 valorile termice se încadrau între 4 grade la Miercurea Ciuc și Întorsura Buzăului și 20 de grade la Bâcleșu.

**La Bucureşti** vremea a fost predominant frumoasă, iar valorile de temperatură, în scădere semnificativă față de ziua anterioară, s-au situat în jurul celor normale datei. Cerul a fost mai mult senin, iar vântul a suflat slab și moderat. Temperatura maximă a fost de 29 de grade la Afumați și Băneasa și 30 de grade la Filaret, iar la ora 06 se înregistrau 10 grade la

stația meteo Băneasa, 14 grade la Afumați și 15 grade la Filaret.

**3. Prognoza meteorologică în intervalul 23.06.2022, ora 08.00–24.06.2022, ora 8.00**

**În ţară** regimul termic va fi caracterizat de valori normale pentru această dată. Cerul va fi variabil, cu înnorări temporare, ploi de scurtă durată și posibil descărcări electrice pe arii în general restrânse în regiunile sud-vestice și la munte, și izolat, cu precădere în cele estice. Vântul va sufla slab și moderat, cu intensificări temporare în prima parte a intervalului local la munte, în est și sud-est, și izolat în restul țării. Temperaturile maxime se vor încadra în general între 25 și 30 de grade, iar cele minime între 7 și 19 grade.

**La Bucureşti** regimul termic va fi caracterizat de valori apropiate de cele normale datei. Cerul va fi variabil, iar vântul va sufla slab și moderat. Temperatura maximă va fi de 28...29 de grade, iar cea minimă de 12...14 grade.

***II. CALITATEA APELOR***

**Pe râurile interioare**

**A.B.A. Argeş-Vedea** revine cu informaţii despre poluarea cu o substanţă de culoare neagră cu miros urât şi cu resturi menajere a rigolei de pe malul drept al acumulării Mărăcineni din zona localităţii Mărăcineni, judeţul Argeş, produsă în data de 17.06.2022. Reprezentanţii A.B.A. Argeş Vedea care s-au deplasat pe teren pentru investigaţii au constatat că poluarea s-a produs în urma deversării de ape uzate menajere în canalizarea comunei Mărăcineni. Au fost prelevate două probe de apă, prima din căminul de canalizare pluvială, din amonte de staţia de reţinere hidrocarburi-Halta Gropeni, iar a doua de la debușarea conductei pluviale aval pod Halta Gropeni-rigola mal drept Acumulare Mărăcineni. Rezultatele analizelor acestora au evidenţiat depășiri faţă de limitele maxime admise la indicatorii: MTS, azot total, fosfor total, CBO5 CCO-Cr, detergenţi și substanţe extractibile.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 21.06.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-9, B-12, B-13, B-14 (**municipiul București)**, B-26, B-27** (orașul Voluntari, jud. Ilfov)**, B-28** (comuna Glina, jud. Ilfov)**, B-30** (comuna Mogoșoaia, jud. Ilfov)**, IS-2 (**municipiul Iași)și **DJ-2** (municipiul Craiova)**.**

1. **În domeniul solului şi vegetaţiei**

**A.P.M. Timiș** informează că în data de 19.06.2022, la ora 11:45, s-a produs o poluare cu 1 l de țiței și 50 l de apă sărată a 4 mp de sol în urma fisurării colectorului 4” Călacea–Parc 1 aparținând operatorului Expert Petroleum. **Măsuri:** la ora 12:00 a fost izolat colectorul, suprafața afectată a fost curățată, rezultând 0,5 mc de sol contaminat, care a fost transportat la Punctul de colectare deșeuri periculoase Satchinez, urmând să fie preluat de S.C. Stilo Evora S.R.L. pentru tratare.

**I.G.S.U.** informează telefonic că în data de 22.06.2022 s-a produs un incendiu de vegetaţie uscată și arbori doborâţi pe cca 2 ha în zona localităţii Lunca Bradului, jud. Mureș. Echipajele I.S.U. Mureș au intervenit pentru stingere, se va reveni cu informaţii.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.